‘সাহেব বিবি গোলাম’-এর পরে বড়পর্দায় আবার চমক আনতে চলেছেন পরিচালক প্রতীম ডি গুপ্ত। যদিও ছবির শ্যুটিং এখনও শুরু হয়নি, তবে মেনুকার্ড ইতিমধ্যেই পৌঁছে গিয়েছে দর্শকদের হাতে। আর তাতে জ্বলজ্বল করছে 'মাছের ঝোল'। বলা বাহুল্য, মাছে-ভাতে থাকা বাঙালির আবেগকে মাথায় রেখেই এবারের গল্পটি ফেঁদেছেন পরিচালক। 'খাবার' এই গল্পে মুখ্য ভূমিকা নিতে চলেছে। পরিচালকের কথায় '' খাবারটা খুব ইম্পর্ট্যান্ট এই ছবিতে। মূলত একজন শেফকে কেন্দ্র করে গড়ে উঠেছে ছবির গল্প। সে বিদেশে থাকে, কিন্তু কোনও এক বিশেষ কারণে তাকে দেশে ফিরতে হয়। এরপর তার সব পুরনো সম্পর্ক, বাবা-মা পরিবার তাদের কী হয়, তাই নিয়েই ছবি।'' 
আরও পড়ুন
আমার গায়ে একজন চিঠি ছুড়ে দিয়েছিল: পাওলি
কেন বিক্রম ভট্টের সঙ্গে আর ছবি করলেন না, জানালেন পাওলি
ছবির মুখ্য চরিত্রে দেখা যাবে ঋত্বিক চক্রবর্তী এবং পাওলি দামকে। আরও একজন নারী চরিত্রকে দেখা যাবে বলে জানিয়েছেন প্রতীম। ছবিতে শেফের চরিত্রটি নিয়ে তিনি বলেন, ''শেফের চরিত্রটা ঋত্বিক করছে। তবে পাওলির চরিত্র নিয়ে এখনই কিছু বলব না। শুধু বলব, এটা ভীষণ ইন্টারেস্টিং একটা ক্যারেক্টার হবে''। 
ছবির নাম ঘোষণা হওয়ার পরেই শোরগোল পড়ে গিয়েছে সোশ্যাল মিডিয়ায়। দর্শক থেকে শুরু করে রূপোলি পর্দার তারকাদের অনেকেই উচ্ছ্বসিত 'মাছের ঝোল' নিয়ে। টুইটের মাধ্যমে পরিচালককে অভিনন্দন জানিয়েছন তাঁরা। প্রসেনজিৎ চট্টোপাধ্যায় ইতিমধ্যেই শুভেচ্ছা জানিয়েছেন। ছবির নামটি যে সুন্দর, সেটাও উল্লেখ করেছেন তিনি। প্রতীম পরিচালিত 'সাহেব বিবি গোলাম'-এ অভিনয় করেছিলেন বিক্রম চট্টোপাধ্যায়। তিনিও শুভেচ্ছা জানিয়েছেন পরিচালককে। 
পরিচালক জানিয়েছেন ছবির শ্যুটিং শুরু হবে এই মাসের শেষ থেকে। জানা গিয়েছে, ছবির চিত্রগ্রহণের দায়িত্বে থাকবেন শুভঙ্কর ভড় এবং সঙ্গীত পরিচালনা করবেন অনুপম রায়।